Departement maak klein mistykie met brandstofprysDie departement het intussen die flater met die petrolprys reggestel. (FFoto: Maroela Media) Die departement van minerale hulpbronne en energiesake het ŉ berekeningsfout met die brandstofprys gemaak wat hy vroeër vandeesweek aangekondig het. Hy het dié fout nou reggestel – en dit is minstens goeie nuus vir motoriste. In Gauteng en ander binnelandse provinsies het die petrolprys vandeesweek vir die eerste keer die R20 per liter-kerf verbygesteek – en nie eens die afwaartse aanpassing kon dié prys ongedaan maak nie. Die departement het aanvanklik aangekondig dat die prys van petrol met 81c per liter styg, terwyl die styging eintlik net 75c per liter moet wees. Die styging het om middernag in werking getree. Volgens die departement is die 6c-verskil toe te skryf aan die aanpassing van lone vir werkers by vulstasies wat reeds in September vanjaar in werking gestel is. “Hoewel dit die eerste keer is dat ŉ fout in die geskiedenis van die vasstelling van die basiese brandstofprys in Suid-Afrika gemaak is, vra die departement opreg om verskoning vir die ongerief wat veroorsaak is,” lui ŉ verklaring wat Woensdagoggend uitgereik is. Die res van die pryse wat vroeër bekend gemaak is, bly onveranderd. Die prys van diesel het om middernag met tussen 72,5c per liter en 74,5c per liter gestyg. Die prys van paraffien het 42,2c per liter gestyg, terwyl die kleinhandelsprys vir gas met R1,83 per kg verhoog is.